b'\n_START_ARTICLE_\nHans Richter\n_START_SECTION_\nTyskland\n_START_PARAGRAPH_\nHans f\xc3\xb8rste tilknytning til moderne kunst var 1912, med Der Blaue Reiter og 1913 ved \xc2\xabF\xc3\xb8rste h\xc3\xb8stsalonen\xc2\xbb i galleriet \xc2\xabDer Sturm\xc2\xbb i Berlin. Hans bilder fra 1914 viser innflytelse fra kubismen. Han bidro til tidsskriftet Die Aktion i Berlin. F\xc3\xb8rste separatutstilling var i M\xc3\xbcnchen i 1916, og bladet ga ut et nummer med bred omtale._NEWLINE_Krigstjenesten ble kort. Han ble s\xc3\xa5ret og fritatt videre tjeneste, flyttet til Z\xc3\xbcrich og ble dadaist. Han mente at kunstneren var forpliktet p\xc3\xa5 \xc3\xa5 v\xc3\xa6re politisk aktiv, motarbeide krig og st\xc3\xb8tte revolusjonen. Hans f\xc3\xb8rste abstrakte verker ble laget i 1917. Han ble venn med svensken Viking Eggeling, og de eksperimenterte med film sammen i 1918. Han var medstifter til Artistes Radicaux (\xc2\xabradikale kunstnere\xc2\xbb) i Z\xc3\xbcrich 1919. Samme \xc3\xa5ret laget han sitt f\xc3\xb8rste Pr\xc3\xa9lude (orkestrering av et tema som ble utviklet gjennom 11 tegninger)._NEWLINE_Han hevdet hardnakket at hans film fra 1921: Rhythmus 21 var verdens f\xc3\xb8rste abstrakte film. I virkeligheten var b\xc3\xa5de de futuristiske italienerne Bruno Corra og Arnaldo Ginna mellom 1911 og 1912, som nevnt i Futurist Manifesto of Cinema, og tyske Walter Ruttmann med Lichtspiel Opus 1 fra 1920 var tidligere ute. Rhythmus 21 er likevel betraktet som en viktig film i dada-kunstens utvikling._NEWLINE_Richter dro tilbake til Berlin i 1922 og slo seg sammen med konstruktivistene. Han bidro ogs\xc3\xa5 med essayer til tidsskriftet De Stijl og var medlem av Novembergruppen. 1923 \xe2\x80\x93 1926 var han medutgiver av tidsskriftet \xc2\xabG\xc2\xbb sammen med Werner Gr\xc3\xa4ff og Ludwig Mies van der Rohe. Hans filmstudium Filmstudie fra 1926 var den f\xc3\xb8rste der han brukte elementer fra virkeligheten som monterte og omdefinerte abstrakte elementer._NEWLINE_Den nasjonalsosialistiske maktovertakelsen i Tyskland fikk ham til \xc3\xa5 flykte via Nederland og Sveits allerede i 1933. F\xc3\xb8rst i 1940 kom han seg videre til USA. Som dadaist var han selvskreven til \xc3\xa5 komme p\xc3\xa5 listen over entartete kunst i 1937. Bare ett av hans verk er nevnt i beslagslisten.\n_START_SECTION_\nUSA\n_START_PARAGRAPH_\nRichter flyttet fra Sveits til USA i 1940 og ble etterhvert amerikansk statsborger. Han arbeidet som l\xc3\xa6rer ved filmteknikkinstituttet ved City College of New York._NEWLINE_Mens han bodde i New York, regisserte han filmene Dreams That Money Can Buy og 8x8: A Chess Sonata i samarbeid med Max Ernst, Jean Cocteau, Paul Bowles, Fernand Leger, Alexander Calder, Marcel Duchamp, Man Ray og andre. Filmene ble delvis iscenesatt p\xc3\xa5 plenen ved sommerhytta i Southbury, Connecticut._NEWLINE_I 1957, gjorde han de siste opptakene til filmen Dadascope med originaltekster av forfatterne: Hans Arp, Marcel Duchamp, Raoul Hausmann, Richard Huelsenbeck og Kurt Schwitters._NEWLINE_Etter 1958 tilbrakte han deler av \xc3\xa5ret i Ascona og Connecticut og tok opp igjen malingen. Temaene han da tok opp var historiske._NEWLINE_Richter skrev ogs\xc3\xa5 en \xc3\xb8yevitneskildring av Dadabevegelsen, kalt Dada: Art and Anti-Art som ogs\xc3\xa5 tok for seg hans tanker om Neo-dada. 1973 skrev han \xc2\xabBegegnungen, von Dada bis heute\xc2\xbb (M\xc3\xb8ter, fra Dada til n\xc3\xa5)._NEWLINE_Richter var gift med fotografen Meta Erna Niemeyer (R\xc3\xa9 Soupault). Han d\xc3\xb8de i Minusio, n\xc3\xa6r Locarno, Sveits._NEWLINE_Sammen med Oskar Fischinger, Walter Ruttmann og Viking Eggeling h\xc3\xb8rer Hans Richter til de betydeligste representanter for tidlig abstrakt film i Tyskland'